આજે તમે ૧૯૯૩માં આવેલી બાસુ ચૅટરજીની બ્યોમકેશ બક્ષી સિરિયલનો કોઈ પણ હપ્તો યુટ્યુબ પર જોવાનું શરૂ કરો એટલે પાંચેક મિનિટમાં તો તમે રીતસર એમાં ખૂંપી જાઓ. અફસોસ કે બૅનરજીની આ ફિલ્મમાં એવું કશું થતું નથી. ફિલ્મની શરૂઆતમાં એક ગુનો થતો બતાવાય, પરંતુ ત્યાર પછી ફિલ્મ આપણે ફ્રસ્ટ્રેટ થઈ જઈએ એટલી ધીમી ગતિએ આગળ વધે છે. વચ્ચે એક્સાઇટમેન્ટના છૂટાછવાયા ચમકારા આવે, પરંતુ અઢી કલાક લાંબી આ ફિલ્મ ભારે પીડાદાયક સાબિત થાય છે. આ પ્રકારની મર્ડર-મિસ્ટરી ફિલ્મમાં હોવી જોઈએ એવી થ્રિલ અહીં જરાય અનુભવાતી નથી. ક્લાઇમૅક્સ આવતાં સુધીમાં રહસ્ય શું હતું એ જાણવાની આપણી ઇચ્છા લગભગ મરી પરવારે છે. ફિલ્મને રિયલિસ્ટિક બનાવવાની લાલચમાં ઘણાંબધાં દૃશ્યોમાં કોઈ પણ જાતનું બૅકગ્રાઉન્ડ મ્યુઝિક મુકાયું નથી. એને કારણે ફિલ્મ ઓર શુષ્ક લાગે છે.